Työ- ja elinkeinoministeriö

Lausuntopyyntö valtioneuvoston asetuksesta kausityötä sisältävistä aloista

Sisäministeriön lausunto

Sisäministeriö toteaa, että valtuutus säätää kausityötä sisältäviä toimialoja koskevasta luettelosta Valtioneuvoston asetuksella perustuu hallituksen esitykseen 80/2017vp. sisältyvän kausityölain 24 §:än. Esitys kausityölaiksi on eduskunnan käsiteltävänä eikä 24 § sen vuoksi vielä ole voimassa.

Valtuutukseen asetuksen antamisesta on kirjattu työ- ja oikeusministeri Lindströmin ja sisäministeri Risikon tammikuussa 2017 neuvottelema lopputulos, jonka mukaan asetus valmistellaan työ- ja elinkeinoministeriön johdolla yhteistyössä sisäministeriön kanssa. Valmistelussa kuullaan työmarkkinaosapuolia.

Sisäministeriö huomauttaa, että asetus on valmisteltu työ- ja elinkeinoministeriössä ilman sisäministeriön mahdollisuutta osallistua sen valmisteluun. Sisäministeriölle on annettu mahdollisuus lausua valmiiksi kirjoitetuista asetuksesta ja siihen liittyvästä muistiosta. Valmistelussa ei ole noudatettu ministerien sopimaa eikä lakiesitykseen kirjattua menettelyä.

Työntekijäosapuolten eduskunnalle hallituksen esityksestä antamissa lausunnoissa on kiinnitetty voimakkaasti huomiota siihen, että järjestöjen osa asetuksen valmistelussa on rajattu liian suppeaksi, koska esitykseen on kirjattu ainoastaan velvoite kuulla työmarkkinaosapuolia. Sisäministeriö on vastineessaan tuonut esiin, että kuulemismenettely on vain lakiin kirjattu kausityödirektiivin mukainen vähimmäistaso, eikä säännös tai sen taustalla oleva direktiivi estä työ- ja elinkeinoministeriötä kytkemästä järjestöjä valmisteluun lausuntomenettelyä merkittävämmällä osuudella.

Edellä sanottu huomioon ottaen sisäministeriö arvioi, että asetus on sen merkitys huomioon ottaen riittämättömästi valmisteltu. Huolellinen ja eri näkökulmat mahdollisimmat kattavasti arvioiva valmistelu olisi ollut erityisen merkityksellistä tilanteessa, jossa asetus valmistellaan ja annetaan ensimmäisen kerran.

Ylijohtaja Jorma Vuorio

Lainsäädäntöjohtaja Riitta Koponen

Automaattisesti päivittyvä allekirjoitusfraasi. Älä poista tätä kenttää, jos allekirjoitat asiakirjan sähköisesti.

|  |  |
| --- | --- |
|  |  |
| Jakelu | Työ- ja elinkeinoministeriö |
| Tiedoksi | Ministeri Risikko  Kansliapäällikkö Nerg  Erityisavustaja Rytilä |